Oikeus- ja työministeri Jari Lindström (ps.) sanoi suoraan perussuomalaisten puoluetoimistolla, että perussuomalaiset eivät ole mukana, jos hallitus murtaa työehtosopimuksen yleissitovuutta.

Perussuomalaiset eivät ole mukana hallituksessa, jos se on muuttamassa työehtosopimuksen yleissitovuutta, oikeus- ja työministeri Jari Lindström (ps.) ja viestintävastaava Matti Putkonen (ps.) kertoivat puoluetoimistollaan järjestetyssä tiedotustilaisuudessa.

–Me emme ole mukana siinä, että yleissitovuutta ollaan murtamassa. Jos yleissitovuuteen puututaan, ruvetaan puhumaan minimipalkoista. Me emme halua lähteä siihen suuntaan. Voin taata sen, että perussuomalaiset ovat tätä mieltä, Lindström saoi.

–Olimme Smolnassa Jarin [Lindströmin] kanssa samassa työryhmässä muutaman päivän ja yön. Yleissitovuuskysymys oli paljon esillä, ja tuli selväksi, että perussuomalaiset eivät ole mukana sellaisessa hallituksessa, joka on muuttamassa työehtosopimuksen yleissitovuutta, Putkonen kertoi.

Perussuomalaiset eivät hyväksy yleissitovuuden purkamista tai luottamusmiesten aseman heikentämistä, Lindström korosti myös medialle jaetussa tiedotteessa.

Hän puhui tilaisuudessa myös paikallisesta sopimisesta.

–Julkisuudessa on menty sillä kulmalla, että paikallinen sopiminen olisi jotenkin huono asia palkansaajalle, että duunari ajetaan ahtaalle. Siitä siinä ei ole kyse, vaan joustoa vaaditaan kaikilta osapuolilta, Lindström kertoi.

Hänen mielestään paikallisesta sopimisesta sovittaessa myös henkilöstön asemaa pitää parantaa esimerkiksi luottamusmiesten aseman vahvistamisella, ja ilman tätä paikallinen sopiminen ei ole mahdollista.